Myndgögn byggð á loftmyndum og gervitunglagögnum voru til dæmis notuð í flughermum og voru leikir með slíku efni mjög vinsælir á tímabili . Á þeim tíma voru fyrirtækin Loftmyndir ehf og Samsýn farin að taka litloftmyndir af landinu og vinna þau verkefni á samkeppnismarkaði , en þá var aðeins takmarkaður hluti landsins til . Á þessum árum voru Landmælingar Íslands að gefa út geisladiska með kortaflokkum stofnunarinnar og var tekin ákvörðun um að prófa að gefa út svokallaðan „ flugdisk “ ( Á flugi yfir Íslandi ) , þar sem áðurnefnd gögn voru markaðssett með vönduðu útliti og ítarefni í veglegum leiðbeiningabæklingi . Diskurinn var settur á gjafamarkaðinn fyrir jólin 2001 og skipti engum togum að hann seldist gríðarlega vel . Þetta er umhugsunarvert dæmi um það að gögn þurfa að vera til í mismunandi upplausn vegna ólíkra verkefna . Geisladiskurinn hefði ekki rúmað Íslandsmynd með mikið meiri upplausn ( minni myndeiningar ) en þarna var á ferðinni . Enn í dag er Landsat TM litmyndin frá 1995 sem hér um ræðir eina birtujafnaða heildarmyndin eftir gervitunglamyndum af landinu þar sem sjór er afmarkaður frá landi með einum lit , en það er nauðsynlegt áferðarlega til að markaðssetja vöru með þeim hætti sem gert var .